26.09.2019
Аҧсны Аҳәынҭқарра Ахада Рауль Ҳаџьымба Урыстәылатәи Афедерациа Афедералтә Еизара Афедерациа Ахеилак Ахантәаҩы Валентина Матвиенко Урыстәылатәи Афедерациа Афедералтә Еизара Афедерациа Ахеилак Ахантәаҩы имаҵурахьы леиҭалхра лыдиныҳәалеит.
Адныҳәалараҟны, ҷыдала, иҳәоуп:
«Ҳаҭыр зқәу Валентина Иван-иҧҳа!
Ишәыдысныҳәалоит Урыстәылатәи Афедерациа Афедералтә Еизара Афедерациа Ахеилак Ахантәаҩы имаҵурахьы еиҭа шәалхра.
Шәара шәыпрофессионализми шәнапхгаратә ҧышәа дуи, апринцип ҟазшьа змоу шәтәылауаҩратә позициеи шәҟәыҕареи шәҿаҧхьа иқәгылоу аҳасабтәқәа қәҿиарала рынагӡара шәылдыршоит.
Гәахәараны исыдыскылоит Афедерациа Ахеилаки Аҧсны Жәлар Реизара-Апарламенти ирыбжьоу зыҩаӡара ҳараку аусеицура. Сара агәра згоит арҭ аизыҟазаашьақәа аҧхьаҟагьы ҳтәылақәа рыбжьара инарҭбааны аусеицура шьаҭа ҕәҕәаны ишырзыҟало.
Гәык-ҧсыкала ишәзеиҕьасшьоит, ҳаҭыр зқәу Валентина Иван-иҧҳа, анасыҧ, Урыстәыла ажәлар рымаҵура иазку амаҵура ҳаракы аҟны аихьӡара ҿыцқәа».